
                 Αθήνα,  11  Απριλίου  2014
Προς

τις Ελεγκτικές Εταιρείες
[με την παράκληση να ενημερώσετε σχετικά 

τους Ορκωτούς Ελεγκτές Λογιστές σας]

Θέματα: 1. Υπόδειγμα επιβεβαιωτικής Επιστολής σε Τράπεζα
2. Λογιστικός χειρισμός της αχρησιμοποίητης πρόβλεψης για το Μηχανισμό

   Αυτόματων Επιστροφών Δαπανών (clawback).
Κύριοι, 
Σας γνωστοποιούμε προς ενημέρωσή σας, ότι το Εποπτικό Συμβούλιο κατά την υπ’ αριθμ. Ζ΄55/7α&β/11.4.2014 συνεδρίασή του, ενέκρινε ομόφωνα τα κατωτέρω προταθέντα από την Ε.Σ.Υ.Ο.Ε.Λ. και από το Επιστημονικό Συμβούλιο του Σ.Ο.Ε.Λ κείμενα:
1. Υπόδειγμα επιβεβαιωτικής Επιστολής σε Τράπεζα.
2. Λογιστικός χειρισμός της αχρησιμοποίητης πρόβλεψης για το Μηχανισμό Αυτόματων Επιστροφών Δαπανών (clawback).
Ο ΠΡΟΕΔΡΟΣ

ΤΟΥ ΣΩΜΑΤΟΣ ΟΡΚΩΤΩΝ ΕΛΕΓΚΤΩΝ ΛΟΓΙΣΤΩΝ

ΧΑΡΙΛΑΟΣ Π. ΑΛΑΜΑΝΟΣ

Ορκωτός Ελεγκτής Λογιστής
Συνημμ: 2
Κοινοποίηση:

( Επιστημονικό Συμβούλιο Σ.Ο.Ε.Λ.

( Ε.Σ.Υ.Ο.Ε.Λ.

Εσωτερική Διανομή:

( Υπηρεσία Μητρώου Σ.Ο.Ε.Λ.3
Νο 1

ΥΠΟΔΕΙΓΜΑ ΕΠΙΣΤΟΛΗΣ ΣΕ ΤΡΑΠΕΖΑ
(σε επιστολόχαρτο της ελεγχόμενης Εταιρείας)

Ημ/νια

Προς: Επωνυμία τράπεζας ΧΧ Α.Ε.

           Διεύθυνση: ΧΧΧ

Κύριοι,

Σας δηλώνουμε ότι με την από ΧΧ/ΧΧ/201Χ απόφαση της Ετήσιας Τακτικής Γενικής Συνέλευσης των μετόχων της ΑΒΓ Α.Ε. (εφεξής Εταιρεία), ανατέθηκε στην ελεγκτική εταιρεία ΧΧΧ Α.Ε. η διενέργεια του υποχρεωτικού ελέγχου επί των οικονομικών καταστάσεων της Εταιρείας, όπως προβλέπεται από τις διατάξεις του άρθρου 36α του κωδ. ν. 2190/1920. Κατόπιν αυτού και σύμφωνα με τις διατάξεις του άρθρου 35 του ν. 4170/2013, παρακαλούμε να γνωρίσετε με επιστολή σας (και όχι με οποιοδήποτε άλλο μέσο ή τρόπο) απευθείας στον Ορκωτό Ελεγκτή Λογιστή της Εταιρείας κ. Χ. ΧΧΧ, της Ελεγκτικής Εταιρείας ΧΧΧ Α.Ε., (διεύθυνση ελεγκτικής εταιρείας), κοινοποιώντας αντίγραφο και σε μας, τις κατωτέρω πληροφορίες, για τη διαχειριστική χρήση που έληξε την ΧΧ/ΧΧ/201Χ:

1. Τα υπόλοιπα όλων των μεταξύ μας λογαριασμών (καταθέσεων, χορηγήσεων και λοιπών λογαριασμών), όπως προκύπτουν από τα λογιστικά αρχεία και βιβλία σας, καθώς και το συνολικό διαθέσιμο υπόλοιπο (όριο) εγκεκριμένων πιστώσεων που δεν έχει χρησιμοποιηθεί από την Εταιρεία κατά την ΧΧ/ΧΧ/201Χ. 

2. Πληροφορίες για τυχόν λογαριασμούς που δεν παρουσιάζουν υπόλοιπο κατά την ΧΧ/ΧΧ/201Χ ή έκλεισαν μέχρι την ημερομηνία αυτή.

3. Πληροφορίες για τυχόν βάρη όπως υποθήκες, προσημειώσεις υποθηκών, ενέχυρα, εκχωρήσεις απαιτήσεων κ.λπ., με αναλυτική περιγραφή όλων των περιουσιακών στοιχείων επί των οποίων υφίστανται τα ως άνω βάρη.

4. Πίνακα όλων των τίτλων, χρεογράφων ή άλλων περιουσιακών στοιχείων που βρίσκονται στα χέρια σας για λογαριασμό μας προς φύλαξη ή είσπραξη.

5. Κατάσταση όλων των παράγωγων χρηματοοικονομικών μέσων, όπως συμβόλαια ανταλλαγής (swaps), δικαιώματα προαίρεσης (options) αγοράς ή πώλησης αγαθών, προθεσμιακές συμβάσεις (forward contracts), συμβόλαια μελλοντικής εκπλήρωσης (futures), δικαιώματα αγοράς μετοχών (warrants), συμβάσεις αντιστάθμισης κινδύνου (hedging), καθώς και των ανοικτών θέσεων που έχει η Εταιρεία στα προαναφερόμενα χρηματοοικονομικά μέσα κατά την ΧΧ/ΧΧ/201Χ.

6. Το σύνολο των προεξοφλημένων συναλλαγματικών που βρίσκονταν στα χέρια σας και δεν είχαν εξοφληθεί μέχρι την ΧΧ/ΧΧ/201Χ.

7. Πληροφορίες για πιθανές υποχρεώσεις της Εταιρείας προς εσάς από το άνοιγμα ενέγγυων πιστώσεων, εγγυητικών επιστολών ή άλλων εγγυήσεων προς τρίτους, όπως και οποιαδήποτε άλλη υποχρέωση απέναντί σας, καθώς και  εγγυητικές επιστολές ή άλλες εγγυήσεις τρίτων υπέρ της Εταιρείας.

8. Το ποσό των δουλευμένων τόκων και άλλων εξόδων της Τράπεζας, τα οποία δεν συμπεριλαμβάνονται στα υπόλοιπα της παραγράφου 1.

9. Οποιαδήποτε άλλη γνωστή σε σας πληροφορία που είναι σχετική με τη  διεξαγωγή του ελέγχου μας , όπως κατάπτωση εγγυήσεων, ρητρών κ.λπ.

10. Το ονοματεπώνυμο των στελεχών της Εταιρείας, που έχουν εξουσιοδοτηθεί να συναλλάσσονται με την Τράπεζά σας, αναφέροντας και το ύψος του ποσού, που κατά περίπτωση, ισχύει ως όριο διενέργειας εταιρικής συναλλαγής, σύμφωνα με τα στοιχεία που σας έχουμε ήδη κοινοποιήσει.

Σε περίπτωση που ορισμένα από τα ανωτέρω στοιχεία που ζητούνται δεν έχουν εφαρμογή στην Εταιρεία, παρακαλούμε το αρνητικό αυτό γεγονός να αναφέρεται ρητά στην απάντησή σας.

Με εκτίμηση,

Για την Εταιρεία ΑΒΓ Α.Ε.

Χ. ΧΧΧΧ

Οικονομικός Διευθυντής»
Νο 2
ΛΟΓΙΣΤΙΚΟΣ ΧΕΙΡΙΣΜΟΣ ΤΗΣ ΑΧΡΗΣΙΜΟΠΟΙΗΤΗΣ ΠΡΟΒΛΕΨΗΣ ΓΙΑ ΤΟ ΜΗΧΑΝΙΣΜΟ ΑΥΤΟΜΑΤΩΝ ΕΠΙΣΤΡΟΦΩΝ ΔΑΠΑΝΩΝ (CLAWBACK)

Εφόσον κατά τον υπολογισμό της πρόβλεψης για τις επιστρεφόμενες δαπάνες (clawback), στην προηγούμενη χρήση 2012, είχε επιλεχθεί από την ελεγχόμενη εταιρεία) να χρεωθούν τα έσοδα από πωλήσεις με πίστωση του λογαριασμού 44.09 «Λοιπές προβλέψεις εκμεταλλεύσεως», τότε στην περίπτωση της μη επιβεβαίωσης της ανωτέρω πρόβλεψης θα πρέπει αυτή να αντιλογιστεί με χρέωση του οικείου λογαριασμού 44.09 «Λοιπές προβλέψεις εκμεταλλεύσεως» και πίστωση του λογαριασμού 84.00 «Έσοδα από αχρησιμοποίητες προβλέψεις προηγούμενων χρήσεων».

Θα πρέπει να σημειώσουμε ότι ο λογαριασμός 84 και οι υπολογαριασμοί του συλλειτουργούν με το λογαριασμό 44 και τους υπολογαριασμούς του. Κατά το κλείσιμο του ισολογισμού τα υπόλοιπα των υπολογαριασμών του λογ/μού 84 μεταφέρονται στον λογαριασμό 86 «Αποτελέσματα χρήσεως» (και στον υπολογαριασμό του 86.02.03) «Έσοδα από προβλέψεις προηγούμενων χρήσεων» και έτσι ο λογαριασμός 84 εξισώνεται.

Χωρίς να υπεισέλθουμε στην αξιολόγηση της ορθότητας του λογιστικού χειρισμού που ακολουθήθηκε από την ελεγχόμενη εταιρεία στην προηγούμενη χρήση 2012, επισημαίνουμε ότι στο Προσάρτημα των οικονομικών καταστάσεων της χρήσεως 2013 πρέπει να παρασχεθούν αναλυτικές πληροφορίες τόσο για το λογιστικό χειρισμό που είχε υιοθετηθεί στην προηγούμενη χρήση, όταν είχε σχηματιστεί η πρόβλεψη για τις επιστρεφόμενες δαπάνες (clawback), όσο και για τον αντιλογισμό της στην κλειόμενη χρήση.

